Alex Ahrendtsen (DF), 2025-03-13:
Må du leve i spændende tider, siger kineserne, og spændende tider lever vi i – måske lidt for spændende.
Sådan har jeg det i al fald, og sikkert mange med mig.
Det er svære tider, vi befinder os i, og jeg er nok ikke den eneste, der har haft lyst til slukke for telefonen og i stedet nyde den spirende vår; lade solen varme ansigtet, mens haven genlyder af fuglestemmer.
Mit sind har som regel altid været lyst med et strejf af melankoli.
Det skal nok alt sammen gå, har jeg tænkt; vi finder ud af det til sidst; vi er kloge nok.
Jeg er ikke så sikker mere.
Det er, som om Pandoras æske er åbnet – et hvirvlende virvar af skrigende stemmer, der forsøger at overdøve hinanden i et kakofonisk lydunivers.
Men det går jo ikke.
Jeg er valgt til at handle og til at tale, selv om jeg mest af alt har lyst til at tie.
Så lad mig derfor kort gøre rede for Dansk Folkepartis overvejelser om udviklingen i EU-samarbejdet.
For vi ønsker Danmark tilbage og at rulle EU tilbage.
Fælles gæld: Vi er bekymret over udsigten til fælles EU-gæld, bekymret for, at Danmark bliver trukket ned af den sydeuropæiske malstrøm, at vi kommer til at hæfte for uansvarlige landes statshusholdninger, at vi tilsidesætter årtiers finanspolitisk disciplin i opbygningen af den europæiske føderale stat.
Jeg er svært bange for, at vi ikke helt kan overskue følgerne af en eventuel fælles gæld.
Hvad vil konsekvensen være for Danmark, hvis et land går bankerot og kreditor ønsker at indkassere sit lån?
Så vil han bede lande, der har penge på kistebunden, om at hoste op med de penge, som det konkursramte land skylder ham.
Det er ikke til gavn for Danmark.
Derfor bør vi stå uden for fælles europæisk gældsætning.
Dansk Folkeparti har af den grund fremsat forslag til lovændring i budgetloven med følgende ændring: »Offentlige driftsudgifter må ikke finansieres ved optagelse af gæld gennem Den Europæiske Union eller dens institutioner.«
Forslaget behandles snarest i salen.
Rovdyrnationer:
Indtil for nylig var der to store rovdyrnationer i verden, Rusland og Socialistkina.
I dag er der tre.
USA er ikke længere europæernes kæledyr, men er vendt tilbage til 1800-tallets ekspansionistiske politik.
USA er den tredje rovdyrnation.
Ændringen har været undervejs længe.
Årsagen er ret enkel.
Man kan ikke fortænke den menige amerikaner, der ofte har to eller tre job uden socialt sikkerhed og sundhedsforsikring, i at have fået nok af at skulle tage livtag med onde socialismer, islamismer og andre menneskeforagtende ideologier, mens europæerne ved valg efter valg har stemt på slatne, slappe, visionsløse politikere, der pushede dem med endnu mere velfærd, masseindvandring og bureaukrati.
EU's svar har været at opløse nationerne, selv om nationerne er svaret på alle de udfordringer, vi står over for i dag.
Det fører mig frem til det næste: nationerne og forsvaret.
Det er de samarbejdende europæiske nationer, der skal forsvare og kæmpe for Europa.
Derfor er jeg også glad for, at Danmark har indgået partnerskabsaftaler med en række nabolande om forsvarssamarbejde, og ros til regeringen for det.
Jeg er også stolt af, at Danmark er gået forrest i støtten til Ukraine imod det russiske rovdyr.
Til gengæld er jeg forarget over de mange europæiske lande og deres manglende opbakning med undtagelser som Polen, Tyskland, England og de baltiske lande.